Gedig: Vrugte-ontbyt vir ŉ bemindeArgieffoto (Foto: Unsplash, Pixabay) Soggens vroeg bring ek vir jou vrugte uit die paradys: braam en pruimedant, persswart en stroopsag; druif en adamsvy, bloupers, bekwaam. Ons smul aan uitgeswelde vye en proe die roekelose geilte van papaja en tamatiepruim; en as jy in die appel byt, word jou wange soos nektariens, jou tong se punt koejawelrooi en jou oë laat aan korente dink. Ek kwetter soos ŉ muisvoël, ek flikflooi voor ek die turksvye vlek: Jy sê nie pruim nie, maar jou oë sein beloftes solank jou lippe tydsaam om vuurrooi kersies vou; lietsjies laat jou stuitig lag en selfgenoegsaam strek jy agteroor en begin siel en meer uittrek.